text: সাঙ্গু নদীতে নিখোঁজ ভাই-বোনের মরদেহ উদ্ধার – The New Nation | Bangla Version
  Sunday, December 26th, 2021, 12:51 pm
  বান্দরবানের রোয়াংছড়ির তারাছা ইউনিয়নের বাধুরা ঝর্ণার পা‌শে সাঙ্গু নদীতে নিখোঁজ ভাই-বোনের মরদেহ উদ্ধার করা হয়েছে।
  বান্দরবান ফায়ার সার্ভিসের সিনিয়র স্টেশন অফিসার নাজমুল আলম জানান, শনিবার সকাল সাড়ে ৯টায় আদনিন (১৬) ও দুপুর ২টার দিকে আহনাফ আকিবের (২২) মরদেহ উদ্ধার করা হয়।
  আকিব ও আদ‌নিন নারায়ণগ‌ঞ্জের ফতুল্লার জ‌হিরুল ইসলা‌মের সন্তান।
  পুলিশ ও স্থানীয়রা জানান, বান্দরবা‌ন থেকে ১০ পর্যটক নৌকা‌তে ক‌রে সাঙ্গু নদীর উজানে বাধুরা ঝর্ণায় বেড়াতে যায়। এ সময় বাধুরা ঝর্ণার পাশে নদী‌তে গোসল করতে নামলে আট জন স্রোতে ভেসে যান। স্থানীয়রা ছয় জন‌কে জী‌বিত উদ্ধার করে। এর মধ্যে হাসপাতালে নেয়ার পথে মারিয়া ইসলাম (১৯) নামে একজনের মৃত্যু হয়। ঘটনার পরপরই গত শুক্রবার পু‌লিশ, সেনাবাহিনী ও ফায়ার সার্ভিসের কর্মীরা নিখোঁজ ভাই-বোনকে উদ্ধারে কাজ শুরু ক‌রে। কিন্তু দুর্গম এলাকা ও পানি অত্যধিক ঠান্ডা হওয়ায় রাত ৮টার পর উদ্ধার কাজ বন্ধ ঘোষণা করা হয়। পরে শ‌নিবার (২৫ ডিসেম্বর) সকা‌লে আবারও উদ্ধার অভিযান শুরু করে ফায়ার সার্ভিস কর্মীরা।
  বান্দরবানের রোয়াংছ‌ড়ি থানার ভারপ্রাপ্ত কর্মকর্তা (ও‌সি) মো. মান্নান জানান, ২১ ঘণ্টার অভিযান শেষে নি‌খোঁজ দুই ভাই-বোনের মরদেহ উদ্ধার করা হয়েছে। আইনি প্রক্রিয়া সম্পন্ন করে নিহতদের লাশ পরিবারের কাছে হস্তান্তর করা হবে বলে তিনি জানান।